ፕሮፌሰር ጋይም ክብረኣብ፡ ዓመጽ ክብሃል እንከሎ'ኮ ጠበንጃ ሒዞም ወይ ኣብ ክሳደን ካራ ሒዞም ኣይኮኑን ዝዕምጽወን። እንታይ እዮም ዝገብሩ፡ መሰል ናይ ዓመታዊ ዕረፍቲ ስለ ዘየለ፡ እቲ ናይ ስራሕ ኣከፋፍላ ብሕጊ ስለ ዘይምደብ፡ እንታይ ዝገበረ እንታይ ይቕጻዕ ዝብል ሕጊ ስለ ዘየለ፡ ዝተቐጻዕካዮ ኣይግብኣንን እዩ እንተኢልካ፡ ይግባይ ኢልካ ተስምዓሉ ኣካል ስ ለዘየለ፡ ብሕልፊ ነተን ደቂ ኣንስትዮ፡ ለይቲ ዋርድያ ክትወጽኢ ኢኺ፡ ኣብ ግዜ ውግእ'ውን ናብ ውግእ ክእትወኪ እየ፡ ኢልካ ብምፍርራሕ እዩ ዝግበር። ኣብ ገሊኡ'ውን ቀጥታዊ ዓመጽ የጋጥመን እዩ። ክልተ ርእይቶ እዩ ዘሎ። 280 ዝኾኑ ካብ ደቂ ኣንስትዮን ደቂ ተባዕትዮን ኣባላት ሃገራዊ ኣገልግሎት ቃለ መሕተት ገይረሎም። ገሊአን ብድልየትካ እዩ እምብር ብሓይሊ ዝብሃል የለን ክብላ እንከለዋ፡ ገሊኦም ከኣ ብርግጽ ዓመጽ ነይሩ እዩ። ጠበንጃ ሒዝካ ዘይኮነ ግን ሓለፋ ብምሃብ፡ ዕረፍቲ ክሰደኪ እየ ብምባል፡ ብምፍርራሕ፡ ማይ ውረድለይ፡ ዕንጨይቲ እረይለይ ብዝብሉ ነገራት እዮም ዝፍጸሙ ነይሮም እዮም ዝብሉ። እዚ ኩሉ ከኣ ንነብሰን ክኸላኸላሉ ዝኽእላ ሕጊ ስለዘየለ እዩ ዝፍጸም ነይሩ። መጽናዕቲ ክገብር እንከለኹ፡ ብዛዕባ ኣብታ ዓዲ ዝፍጸም ዘሎ ጥልመታትን ግፍዕታተን ኣመልኪትና ምስ ሓደ ሰብኣይ ነዕልል ነይርና። "ክፉእ ንርኢ ኣለና፡ ብጣዕሚ ይሓዝን ግን ኣይገርመንን እዩ። ንወዲ ሰብ ግፍዒ ካብ ምፍጻም ክልተ ነገር እዩ ዝዓግቶ። እቲ ሓደ እቲ ዝፍጽሞ ግፍዒ ከቕጽዓኒ እዩ እንተይሉ፡ ወይ ፈሪሃ እግዝኣቢሄር እንተሃልይዎ እዩ። እዞም ሰባት ግን ሕጊ ኣይፈርሑ ፈሪሃ እግዝኣቢሄር'ውን ዘይብሎም እዮም" ኢሎሙኒ። ንዓይ'ውን እዚ እዩ ዝርኣየኒ፡ ሕጊ እንተዘይፈሪሕካ ነቲ ስልጣንካ ተጠቒምካ ክትመራሳሕ፡ ክትግዕዚ ዘይተርፍ ነገር እዩ። ልጓምን መዕገትን ኣይተገበረሉን በዚ እዩ ከኣ ኣብ ኤርትራ ብዙሕ ጸገም ተፈጢሩ። ሃገራዊ ኣገልግሎት ሕጊ ኣልቦ ምኳኑ እንተዘይኮይኑ ዝቋወሞ ሰብ ኣይረኸብኩን፡ ቢቢሲ - ግህሰት ይፍጸም ኣሎ፡ ምስ ተብሃለ፡ መንግስቲ ኤርትራ ሃገራዊ ኣገልግሎት ናብ 18 ኣዋርሕ ከም ዘውርዶ ሓቢሩ ነይሩ። ክሳብ ሕጂ ግን ብጭቡጥ ናብቲ ዝበልዎ ኣይተመለሰን። እንታይ ትብሎ ኣለካ?
